จีนโล่งดัชนีราคาสินค้าเริ่มชะลอ
จีนโล่งสัญญาณเงินเฟ้อเริ่มชะลอตัว
10 ก.ย. 2554

จีนโล่งสัญญาณเงินเฟ้อเริ่มชะลอตัว 
ดัชนีราคาสินค้าผู้บริโภคหดตัวในเดือนล่าสุด นโยบายขึ้นดอกเบี้ย-สกัดการปล่อยกู้เริ่มส่งผล
จีนโล่ง ตัวเลขดัชนีราคาผู้บริโภคลดลงมาอยู่ที่ 6.2% หลังจากที่ทำสถิติสูงที่สุดในรอบ 37 เดือน ในเดือน ก.ค. ที่ 6.5% ส่งสัญญาณให้ดัชนีเงินเฟ้อในประเทศเริ่มอ่อนตัวลงแล้ว แม้ว่าดัชนีเงินเฟ้อพื้นฐานจะยังอยู่ที่เหนือระดับ 4% ก็ตาม
ทั้งนี้ การปรับตัวลดลงของดัชนีราคาผู้บริโภคครั้งนี้ ถือเป็นหนึ่งในความสำเร็จของรัฐบาลกรุงปักกิ่งที่พยายามควบคุมระดับเงินเฟ้อในประเทศอย่างต่อเนื่อง ไม่ว่าจะเป็นการปรับขึ้นดอกเบี้ยมาหลายระลอก และการป้องกันการปล่อยเงินกู้ที่มากเกินไป 
มาร์ก วิลเลียม นักวิเคราะห์จากแคปปิตัล อีโคโนมิกส์ ให้ความเห็นว่า แรงกดดันจากภาวะเงินเฟ้อที่ลดลงนั้น ถือเป็นการกำจัดอุปสรรคในการกระตุ้นเศรษฐกิจได้ดีที่สุดของจีนในขณะนี้
ทั้งนี้ ราคาอาหารซึ่งมีสัดส่วนมากที่สุดในดัชนีราคาผู้บริโภคนั้นได้ลดลงมาอยู่ที่ 13.4% ในเดือน ส.ค. จากเดิมที่ 14.8% ในเดือน ก.ค. อย่างไรก็ตาม ราคาเนื้อสัตว์และสัตว์ปีกยังอยู่ในระดับสูงที่ 29.3% และราคาธัญพืชเพิ่มขึ้นที่ 12.2%
ในช่วงสัปดาห์ที่ผ่านมา โรเบิร์ต โซลลิก ผู้อำนวยการธนาคารโลก (เวิลด์แบงก์) ได้กล่าวว่า การแก้ปัญหาเงินเฟ้อนั้นถือเป็นงานสำคัญที่สุดของจีน ซึ่งสอดคล้องกับท่าทีของนายกรัฐมนตรีเวินเจียเป่าของจีนเช่นกัน
ที่ผ่านมานั้น การปรับขึ้นของราคาสินค้าในจีนได้สร้างความยากลำบากอย่างยิ่งให้กับความพยายามของรัฐบาลกรุงปักกิ่งที่จะส่งเสริมการใช้จ่ายภายในประเทศ เพื่อลดการพึ่งพาแต่การส่งออก และการลงทุนจากต่างประเทศ ซึ่งเป็นแนวทางการปรับสมดุลเศรษฐกิจของจีนใหม่ที่โลกฝากความหวังไว้ว่าจะเป็นการช่วยกระตุ้นให้เศรษฐกิจโลกกลับมาฟื้นตัวได้อีกครั้งหนึ่งด้วย
ขณะเดียวกัน สำนักงานสถิติแห่งชาติจีน เปิดเผยด้วยว่า ดัชนีผลผลิตภาคอุตสาหกรรมของจีนประจำเดือน ส.ค. ปรับขึ้น 13.5% เมื่อเทียบกับช่วงเดียวกันของปีที่แล้ว 
สำหรับยอดขายปลีกซึ่งเป็นมิเตอร์วัดการใช้จ่ายของผู้บริโภคจีนก็ปรับตัวเพิ่มขึ้น 17% เมื่อเดือนที่แล้วเช่นกัน
ขณะที่ทางด้านปริมาณการลงทุนในสินทรัพย์คงที่ประจำเดือน ส.ค.นั้นเพิ่มขึ้น 25% ในช่วง 8 เดือนแรกของปีนี้ เมื่อเทียบกับช่วงเดียวกันของปีที่แล้ว ทั้งนี้การลงทุนในสินทรัพย์คงที่นั้นเป็นมาตรวัดถึงการใช้จ่ายของภาครัฐบาลจีนในการก่อสร้างโครงสร้างสาธารณูปโภคขั้นพื้นฐานของจีน